KOMISIJAS REGULA (ES) 2021/1531

(2021. gada 17. septembris),

ar ko attiecībā uz aklonifēna, akrinatrīna, Bacillus pumilus QST 2808, etirimola, pentiopirāda, piklorāma un Pseudomonas sp. celma DSMZ 13134 maksimālajiem atlieku līmeņiem noteiktos produktos vai uz tiem groza Eiropas Parlamenta un Padomes Regulas (EK) Nr. 396/2005 II, III un IV pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 396/2005 (2005. gada 23. februāris), ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 5. panta 1. punktu un 14. panta 1. punkta a) apakšpunktu,

tā kā:

(1) Aklonifēna, akrinatrīna un etirimola maksimālie atlieku līmeņi (MAL) tika noteikti Regulas (EK) Nr. 396/2005 II pielikumā. Pentiopirāda un piklorāma MAL tika noteikti minētās regulas III pielikuma A daļā. Attiecībā uz Bacillus subtilis QST 2808 un Pseudomonas sp. celmu DSMZ 13134 Regulā (EK) Nr. 396/2005 konkrēti MAL netika noteikti, un šīs vielas netika iekļautas minētās regulas IV pielikumā, tāpēc uz tām attiecas minētās regulas 18. panta 1. punkta b) apakšpunktā noteiktā sākotnējā vērtība, proti, 0,01 mg/kg.

(2) Ievērojot procedūru saistībā ar atļauju darbīgo vielu aklonifēnu saturošu augu aizsardzības līdzekli lietot uz fenheļa sēklām un pļavas ķimeņu augļiem, saskaņā ar Regulas (EK) Nr. 396/2005 6. panta 1. punktu ir iesniegts pieteikums grozīt spēkā esošos MAL.

(3) Kas attiecas uz akrinatrīnu, šāds pieteikums tika iesniegts attiecībā uz salātiem. Kas attiecas uz pentiopirādu, šāds pieteikums tika iesniegts attiecībā uz selerijām un fenheļiem. Kas attiecas uz piklorāmu, šāds pieteikums tika iesniegts attiecībā uz ziedošiem krustziežu dzimtas dārzeņiem.

(4) Attiecīgās dalībvalstis novērtēja minētos pieteikumus saskaņā ar Regulas (EK) Nr. 396/2005 8. pantu un pārsūtīja Komisijai novērtēšanas ziņojumus.

(5) Eiropas Pārtikas nekaitīguma iestāde (“Iestāde”) pieteikumus un novērtēšanas ziņojumus novērtēja, īpaši izskatot riskus patērētājam un attiecīgos gadījumos dzīvniekiem, un sniedza pamatotus atzinumus par ierosinātajiem MAL (2). Iestāde minētos atzinumus nosūtīja pieteikumu iesniedzējiem, Komisijai un dalībvalstīm un tos publiskoja.

(6) Attiecībā uz visiem pārējiem pieteikumiem Iestāde secināja, ka visas prasības par datiem ir izpildītas un, balstoties uz patērētāju eksponētības novērtējumu, kas sagatavots par 27 konkrētām Eiropas patērētāju grupām, pieteikumu iesniedzēju pieprasītie MAL grozījumi patērētāju drošības ziņā ir pieņemami. Iestāde ņēma vērā jaunākos datus par šo vielu toksikoloģiskajām īpašībām. Ne mūžilga eksponētība šīm vielām, kas rodas, uzturā lietojot visus pārtikas produktus, kuros varētu būt šīs vielas, ne īslaicīga eksponētība, kas rodas, uzturā lietojot daudz attiecīgo produktu, neliecina par risku pārsniegt pieņemamo diennakts devu vai akūto references devu.

(7) Attiecībā uz etirimolu vairāki MAL tikuši grozīti ar Komisijas Regulu (ES) 2020/1566 (3). Ziņošanas kļūdas dēļ minētā regula pazemināja etirimola MAL gurķos līdz 0,05 mg/kg. Etirimols ir galvenais bupirimāta metabolīts, ko pašlaik lieto augu aizsardzības līdzekļos vairākās dalībvalstīs. Līdz ar to etirimola MAL pazemināšana var izraisīt iespējamus MAL pārsniegumus pēc bupirimāta likumīgas lietošanas. Lai no tā izvairītos, ziņotāja dalībvalsts 2020. gada 25. augustā Iestādei iesniedza grozītu novērtēšanas ziņojumu, un Iestāde 2020. gada 30. septembrī (4) saistībā ar attiecīgo argumentēto atzinumu publicēja labojumu, kurā ieteica MAL attiecībā uz etirimolu gurķos noteikt 0,2 mg/kg apmērā. Juridiskās noteiktības labad ir lietderīgi šajā regulā paredzēto MAL attiecībā uz etirimolu gurķos piemērot no tās pašas dienas, kad sāk piemērot Regulu (ES) 2020/1566.

(8) Attiecībā uz Bacillus subtilis QST 2808 un Pseudomonas sp. celmu DSMZ 13134 Iestāde iesniedza pamatotus atzinumus (5) (6) saskaņā ar Regulas (EK) Nr. 396/2005 12. panta 1. punktu. Minētajos atzinumos Iestāde ieteica abas vielas iekļaut Regulas (EK) Nr. 396/2005 IV pielikumā.

(9) Balstoties uz Iestādes pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(10) Tāpēc Regula (EK) Nr. 396/2005 būtu attiecīgi jāgroza.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 396/2005 II, III un IV pielikumu groza saskaņā ar šīs regulas pielikumu.

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. Attiecībā uz etirimolu gurķos to piemēro no 2021. gada 17. maija.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 17. septembrī Komisijas vārdā – priekšsēdētāja Ursula VON DER LEYEN

(1) OV L 70, 16.3.2005., 1. lpp.

(2) Tiešsaistē pieejamie EFSA zinātniskie ziņojumi: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit. EFSA Journal 2020;18(7):6219.

Reasoned opinion on the modification of the existing maximum residue level for acrinathrin in lettuce. EFSA Journal 2020;18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries. EFSA Journal 2020;18(9):6259.

Reasoned opinion on the modification of the existing MRL for picloram in flowering brassica. EFSA Journal 2020;18(10):6272.

(3) Komisijas Regula (ES) 2020/1566 (2020. gada 27. oktobris), ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz bupirimāta, karfentrazonetila, etirimola un piriofenona maksimālajiem atlieku līmeņiem konkrētos produktos vai uz tiem (OV L 358, 28.10.2020., 30. lpp.).

(4) Reasoned opinion on the Review of the existing maximum residue levels for bupirimate according to Article 12 of Regulation (EC) No 396/2005. EFSA Journal 2019;17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005. EFSA Journal 2020;18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005. EFSA Journal 2020;18(8):6234.